So tet sich der man leids ergetzen
reichlich bis in das zwelfte jar;
am letzten tag er war
alle sein freunt zu gaste laden,
Do wolt sich mit in allen letzen,
sprach: »ich iß fort mit euch nicht mer!«
der wort erschrakens ser;
ieder ging heim und tet im gnaden.
Sein junge tochter fraget:
»lieber vatter, wa wiltu hin?«
mit trauren er ir saget:
»nun wiß, das ich des teufels bin!«
die tochter mit betrübtem sin
sprach: »trink vor sant Johannis segen,
das er dich beschütz unterwegen.«
da tet ein trunk der vatter alt
und gieng hin in den walt,
zu nemen von dem teufel schaden.